text: अभिनेता इरफान खान का कहना है कि वह आशा करते हैं कि बतौर निर्देशक अपनी पारी शुरू करने जा रहीं अभिनेत्री कंगना रनौत उन्हें अपनी फिल्म ‘तेजू’ में काम करने का मौका देंगी। इरफान और कंगना कभी फिल्म ‘डिवाइन लवर्स’ में साथ काम करने वाले थे, लेकिन ऐसी खबरें आईं कि कंगना ने यह फिल्म करने से इसलिए मना कर दिया क्योंकि वह एकल मुख्य भूमिका वाली फिल्म करना चाहती थीं। अभिनेता ने तब यह टिप्पणी की थी कि कैसे कंगना पहुंच से बाहर हो गई हैं, लेकिन बाद में दोनों के बीच सबकुछ ठीक हो गया।